Ulovlig Kærlighed
Ulovlig Kærlighed (originaltitel: Lawless Love) er en amerikansk stumfilm fra 1918 instrueret af Robert Thornby. Filmen er en romantisk western baseret på novellen Above the Law af Max Brand (skrevet under pseudonymet Frederick Schiller Faust). Den er produceret og distribueret af  Fox Film Corporation.

Filmen anses at være gået tabt.

Filmen havde amerikansk premiere den 23. august 1918 og havde dansk biografpremiere den 20. december 1920 i Vesterbros Teater i København.

Handling  
En teatertrup er strandet et sted ude i det lovløse vesten, og den førende skuespillerinde i truppen, LaBelle Geraldine (spillet af Jewel Carmen), forsøger at finde på en måde at komme tilbage til civilisationen. Hun lægger en plan, hvorefter en af truppens mandlige skuespillere, Freddie Montgomery (spillet af Edward Hearn), skal spille banditten "Black Jim". Der er udlovet en dusør til den, der fanger Black Jim, og Geraldine vil have dusøren. 

Planerne forpurres, da den rigtige bandit Black Jim pludselig dukker op. Black Jim bortfører Geraldine til sin hytte. Teatertruppen kommer Geraldine til undsætning, men Freddie viser sig at være en kujon, hvorimod Black Jim i stedet forsvarer Geraldine. Under kampen bryder hytten i brand og Black Jim og  Geraldine undslipper. Black Jim har fundet kærligheden og lægger sit liv om og bliver en lovlydig borger.

Medvirkende i udvalg 
 Jewel Carmen som LaBelle Geraldine
 Henry Woodward som Black Jim
 Edward Hearn som Freddie Montgomery

Referencer

Eksterne henvisninger 

 

Stumfilm fra USA
Amerikanske film fra 1918
Westernfilm fra USA
Komediefilm fra USA
Dramafilm fra USA